JY LEES NOU Melanie Griffith se dogter in Fifty Shades of Grey-fliek
Die erotiese roman Fifty Shades of Grey het wêreldwyd opslae gemaak. Lank het Hollywood gewonder wie die gewaagde rolle van die manipulerende Christian Grey en die naïewe Anastasie Steele gaan vertolk.
Dakota (23) is die dogter van die Miama Vice- en Nash Bridges-akteur, Don Johnson, en die aktrise Melanie Griffith. Sy het in die Facebook-fliek The Social Network gespeel, waar sy in 'n liefdestoneel teenoor Justin Timberlake te sien was, en het ook kleiner rolle in 21 Jump Street, The Five-Year Engagement en Beastly gehad.
Die vervaardigers van die filmweergawe van Fifty Shades of Grey het op Dakota besluit omdat hulle 'n jong, opwindende aktrise wou hê om die rol van die maagdelike Anastasia te speel, wat haar in 'n intense seksuele ontdekkingsreis met haar baas Christian begewe.
Charlie Hunnam het die rol losgeslaan nadat gerugte lank die ronde gedoen het dat Robert Pattinson (Twilight) die rol van Christian Grey sal speel. Charlie is bekend as die rowwe motorfietsryer Jax in die reeks Sons of Anarchy. Hy het ook al in 'n reeks ander flieks gespeel soos Green Street Hooligans en Deadfall.